Kamal Qureshi (SF), 2005-05-27:
Det er jo en af de debatter i Folketingssalen, hvor holdninger, moral og politisk observans bliver meget markante og klare skillelinjer med hensyn til, hvordan man forholder sig til det her forslag.
Vi har haft den her diskussion om forældreegnethed og lignende.
Jeg vil i hvert fald fra SF’s side meget gerne slå fast, at vi mener, at homoseksuelle forældre kan være egnede forældre, lige så vel som heteroseksuelle forældre kan være egnede forældre.
Jeg tror, at mange af os i vores omgangskreds har par, som allerede har fået børn, hvor vi tænker: Nej, de burde ikke have fået børn.
Omvendt har jeg da i min omgangskreds i hvert fald venner, som jeg ikke vil tøve med at overlade mine børn til, skulle det behov opstå.
Der er jo ikke tale om, at vi opfinder det her problem, det er børn, der allerede i dag er på børnehjem, og mange af dem under dårlige vilkår uden særlig gode, om nogen overhovedet, fremtidsmuligheder.
Mange af dem har ringe uddannelsesvilkår, om nogen overhovedet.
Samtidig har vi faktisk homoseksuelle forældre i Danmark, som godt kunne tænke sig at adoptere børn, som gerne vil give de her børn nogle gode opvækstvilkår.
Hvorfor ikke fjerne det paradoks, der eksisterer i dansk lovgivning i dag, hvor det er forbudt?
Hvorfor ikke lade voksne, omsorgsfulde forældre, som gerne vil have børn, få lov til at adoptere børn uafhængigt af deres seksualitet?
Vi har jo allerede i dag den absurditet i lovgivningen, som også er blevet fremhævet af Enhedslistens ordfører, at enlige kvinder godt kan få lov til at adoptere, mens to kvinder, der bor sammen, ikke må adoptere.
Det er da mærkeligt, hvis man kæmper for børns tarv eller børns vilkår, at man mener, at én kvinde er bedre til at varetage barnets tarv, bedre til at varetage forældreopgaven, end to kvinder er.
Jeg må nu sige, at min egen personlige erfaring er, at selv to voksne mange gange kan føles at være for få, når man skal tage sig af børns opvækst.
Jeg vil også gerne lige for historiens skyld fremhæve, at hvis man kigger på debatten om registreret partnerskab tilbage i 1989, så blev der i store træk brugt de samme argumenter fra de samme partier for at være imod lovforslaget om registreret partnerskab, som der i dag bliver brugt til at forkaste det her forslag.
De Konservatives justitsminister Ninn-Hansen sagde: Det lovforslag, vi har til behandling, vil derimod kun medføre negativ omtale af Danmark i udlandet, hvor man betragter ægteskab som rammen om samlivet mellem to mennesker af forskelligt køn.
Jeg vil også gerne have lov til at citere Venstres ordfører dengang, der sagde: Venstres hovedindvending er, at der hermed vil blive tale om et udvidet ægteskabsbegreb, ja, faktisk forvrides det i en grad, som hverken den danske befolkning eller verden omkring os i almindelighed vil kunne forstå eller acceptere.
Og længere nede fortsætter Venstres ordfører: Vi mener heller ikke at kunne set bort fra, at forslagets vedtagelse kunne skabe en yderst uheldig uklarhed rundtom i verden om det danske ægteskabsbegreb.
For mig at se
er der ikke nogen tvivl om, at det er de samme argumenter, som man i sin tid brugte imod loven om registreret partnerskab i 1989, som man bruger i Folketingssalen, hver gang vi har forslag om homoseksuelles rettigheder, om det så er fremmedadoption, om det er retten til kunstig befrugtning, eller hvad det i øvrigt er.
Reelt set var de jo også imod registreret partnerskab i sin tid, men det har de sådan vænnet sig til.
Mens man under valgkampene fortæller meget højlydt, hvordan man vil kæmpe for homoseksuelles rettigheder, så stemmer man, når det kommer til stykket i Folketingssalen, samtlige de forslag, som forbedrer homoseksuelles rettigheder i det danske samfund, ned.
Jeg synes, det er hyklerisk, at man i det mindste ikke her i Folketingssalen står ved sine holdninger, og at man gentager de samme holdninger, når man er ude i valgkamp, synes jeg er populisme af værste slags.
Jeg vil gerne takke Det Radikale Venstre, Socialdemokraterne og Enhedslisten for støtte til forslaget, og jeg håber selvfølgelig, at vi på et tidspunkt vil have et flertal i Folketinget, sådan at det her forslag kan blive vedtaget, så de mange børn, der i dag lever uden forældre på børnehjem rundtomkring i verden, kan få gavn af de homoseksuelle par i Danmark, der gerne vil give dem en ordentlig opvækst.